《鹃啼曲》
宋代·何梦桂

蚕业凿灵两丘土，玉垒灵关一荒莽。
杜鹃衔哀诉千古，万里游荒腥血污。
冤声无路叫天公，吻血洒地花为红。
巴江东下流无极，目断巴山归不得。
此身岂是无羽翰，天梯石栈云漫漫。
落花冉冉江城暮，年年客梦乡关路。
丈夫志气笑沐猴，安知狐死还首丘。
沛公击筑歌汤沐，钱王锦衣衣林木。
寄巢生子傍他谁，众鸟虽怜只自悲。
哀号力飞毛不归，老尽遗民城郭非。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。